[{"text_idx": "#000002", "text": "Trovi sendang\u0302eran trinkakvon estas malfacile en la regiono Batken en Kirgizio. Pro la multaj akvobaraj\u0302oj proksime konstruitaj, riveroj sekig\u0302is, kaj homoj devas batali por c\u0302iu guto da akvo. Foto farita de Fjodor Savincev / Salt Images, 2012. Kopirajto: Creative Time Reports, uzata kun permeso."}, {"text_idx": "#000004", "text": "Hodiau\u0306 780 milionoj da homoj ne havas aliron al trinkakvo. La manko de c\u0302i tiu kara ric\u0302fonto en Centra Azio ne nur metas homojn en la situacion de urg\u0302a bezono kaj higiena dang\u0302ero; g\u0302i ankau\u0306 antau\u0306signas la komencon de \u201cakvomilitoj\u201d \u2014 landlimaj bataletoj pri aliro al akvo, kiuj pligrandigas naturmediajn konfliktojn kaj donas al la regiono akrajn politikajn implikojn."}, {"text_idx": "#000005", "text": "Almaz Kurambajev, 69-jarag\u0302a, log\u0302as kun sia edzino pli ol 160 kilometrojn for de la plej proksima urbeto en la provinco Os\u0302o en Kirgizio. Almaz vojag\u0302as per azeno en la montojn por trovi trinkakvon. Foto farita de Fyodor Savintsev / Salt Images, 2008. Kopirajto: Creative Time Reports, uzata kun permeso."}, {"text_idx": "#000006", "text": "En 2030 preskau\u0306 duono de la log\u0302antaro de la mondo log\u0302os en lokoj kun \u201calta akvostrec\u0302o\u201d, lau\u0306 la Organizaj\u0302o pri Ekonomiaj Kunlaboro kaj Evoluigo."}, {"text_idx": "#000007", "text": "Centra Azio estas dividita en akvoric\u0302ajn suprafluajn s\u0302tatojn kaj akvomankajn malsuprafluajn s\u0302tatojn. Tag\u0302ikio kaj Kirgizio estas du suprafluaj landoj kun la malplej forta ekonomio en la regiono. Oni povus kompreni, ke tiamaniere la naturo kompensas materian malric\u0302on per naturmedia abundo. Tamen, la ekvilibro de ric\u0302fontoj en Centra Azio estas apenau\u0306 kontentiga. Nuntempe kelkaj kirgizaj leg\u0302farantoj konsideras la ideon malpliigi la fluon de akvo al la duonseka Uzbekio, la lando kun la plej grandaj log\u0302antaro kaj konstanta armeo en la regiono, post kiam Uzbekio malpliigis gasliveradon al la urbo Os\u0302o en la suda parto de Kirgizio en aprilo."}, {"text_idx": "#000009", "text": "La decido de Uzbekio malpliigi gasliveradon al Os\u0302o povas origini en longdau\u0306ra akvodisputo. Funkciuloj en Tas\u0302kento, la c\u0302efurbo de Uzbekio, estas konsternitaj de la planoj de Kirgizio kaj Tag\u0302ikio konstrui gigantajn akvobaraj\u0302ojn por akvoenergia elektroproduktado supraflue de la riveroj Sirdarjo kaj Amudarjo."}, {"text_idx": "#000011", "text": "Uzbekio dependas de c\u0302i tiuj akvofontoj por sia strategie gravega agrikultura sektoro, kaj timas, ke la akvobaraj\u0302oj donos al la problemaj najbaroj la avantag\u0302on prokrasti la ellason de akvo. En 2012 la uzbeka prezidento Islom Karimov avertis, ke antau\u0306enigo de c\u0302i tiuj planoj sen konsidero pri malsuprafluaj landoj kiel Uzbekio kaj Kazah\u0302io povas konduki al vera milito."}, {"text_idx": "#000012", "text": "La lago Isik-Ko\u0308l estas la plej granda lago en Kirgizio kaj la deka plej granda lago en la mondo lau\u0306 akvovolumeno. Foto farita de Fjodor Savincev / Salt Images, 2012. Kopirajto: Creative Time Reports, uzata kun permeso."}, {"text_idx": "#000013", "text": "Akvoproblemoj ne estas limigitaj al konfliktoj inter landoj en la regiono, sed etendig\u0302as al konfliktoj ene de landoj kaj inter komunumoj en ili. Akvoproblemoj ankau\u0306 okazas pro la disfalanta infrastrukturo el la soveta tempo. La supraflua Kirgizio, ekzemple, perdas trionon de sia akvo tra truoj en kadukig\u0302intaj irigaciaj retoj. C\u0302i tio estas tre serioza problemo en kamparoj, kie abundo da akvo estas esenca por la kreskado de agrikulturaj plantoj."}, {"text_idx": "#000015", "text": "Por ne sekmortigi plantojn, senesperaj kirgizaj vilag\u0302anoj starigis manfaritajn baraj\u0302ojn, kiuj deturnas la lokajn riverojn kaj havebligas al ili irigacion. Iliaj agoj kondukis al sekego en malsuprafluaj komunumoj. En lokoj kiel la regiono Batken en Kirgizio, en kiuj preskau\u0306 neniu povas konstati objektive, kie finig\u0302as Kirgizio kaj kie komencig\u0302as Tag\u0302ikio, perfortaj konfliktoj inter kirgizaj kaj tag\u0302ikaj vilag\u0302anoj pri irigacia akvo farig\u0302is banalaj okazaj\u0302oj. Unu flanko akuzas la alian pri s\u0302telado."}, {"text_idx": "#000017", "text": "Sed la akvoproblemo en Centra Azio estas nur unu faceto de pli granda krizo kun gravaj rezultoj por la tuta azia kontinento, lau\u0306 kelkaj rusiaj sciencistoj, kiuj studas la sekvojn de la akvomanko."}, {"text_idx": "#000018", "text": "Militistoj gardas la enirejon al la Akvobaraj\u0302o de Kambaratinsk sur la rivero Narin. La akvocentralo Kambar-Ati-1 c\u0302e la bazo de la baraj\u0302o, financita c\u0302efe per rusia helpo je 2 miliardoj da dolaroj, havos la kapaciton je c\u0302irkau\u0306 1 900 megavatoj. Foto farita de Fjodor Savincev / Salt Images, 2012. Kopirajto: Creative Time Reports, uzata kun permeso."}, {"text_idx": "#000019", "text": "En C\u0302inio, giganta log\u0302antaro kaj grandskala komerca agado metas grandegan premon sur la riverojn Ili kaj Irtis\u0302o, ambau\u0306 enfluantajn en Kazah\u0302ion. El ili, la rivero Irtis\u0302o kunfluas en la riveron Obo en Rusio. Plua senakvigo de la baseno Obo-Irtis\u0302o kau\u0306zos neripareblan damag\u0302on al la tuta Azio, minacante vastajn fekundajn grundojn, endang\u0302erigante la fis\u0302adan industrion kaj severe difektante la rusian parton de la Arkta Oceano."}, {"text_idx": "#000021", "text": "La akvokonfliktoj en Centra Azio estas ofte rigardataj kiel lokaj bataletoj preskau\u0306 sensignifaj al la cetero de la mondo. Sed, dum la akvoniveloj en la regiono malpliig\u0302as c\u0302iujare, la angoro de senakveco instigos pli kaj pli da homoj konflikti. Punkto sen reveno por c\u0302i tiu soci-ekologia katastrofo alproksimig\u0302as. Estas gravege prilumi la situacion hodiau\u0306, dum ankorau\u0306 restas tempo por anticipe malhelpi la disvastig\u0302on de la akvomankoj \u2014 kaj de la militoj, kiuj venos kun ili."}, {"text_idx": "#000024", "text": "La tradicia japana kuirarto washoku [u\u0306as\u0302oku], kiu kutime konsistas el rizo, supo kaj legomoj kun diversaj, c\u0302efe mildaj kaj delikataj gustoj, estas nun konata tra la tuta mondo. Lastatempe, washoku \u2014 la maniero prepari, prezenti kaj mang\u0302i la tradiciajn japanajn kuiraj\u0302ojn \u2014 oficiale aldonig\u0302is al la listo de Kulturaj Heredaj\u0302oj de UNESKO [eo]."}, {"text_idx": "#000025", "text": "Kontribuanto al Global Voices, Taylor Cazella, kiu lastatempe translokig\u0302is de Usono al Japanio, enkondukas al vi sep neatenditajn, tamen bongustajn mang\u0302aj\u0302ojn au\u0306 novajn mang\u0302okutimojn, kiujn vi ne volus maltrafi, se vi vizitus Japanion."}, {"text_idx": "#000026", "text": "1. Pano kaj japanaj bakejoj"}, {"text_idx": "#000027", "text": "En Japanio, same kiel en plej multaj aliaj landoj en Azio, rizo estas la c\u0302efa greno. Rizo ludis gravan rolon en sociekonomia historio de Japanio kaj, g\u0302is la moderna tempo, estis uzata ec\u0302 por impostaj celoj anstatau\u0306 metala au\u0306 papera mono. Post la Restarigo de Meizi [eo], la japana mang\u0302ostilo farig\u0302is c\u0302iam pli okcidenteca. Pano popularig\u0302is kaj nun okupas gravan kaj viglan rolon en la mang\u0302okulturo de Japanio. Vizitu iun ajn el la sennombraj bakejoj en Japanio, kaj vi trovos vere diversajn, lerte faritajn produktojn, kiuj varias de bongustaj dolc\u0302aj\u0302oj kaj francstilaj bastonpanoj g\u0302is salikokbulkoj kaj kolbaspanetoj."}, {"text_idx": "#000028", "text": "Glaciaj\u0302o kun la gusto de pulvora verda teo. Foto farita de Flickr-uzanto emrank (CC BY 2.0)"}, {"text_idx": "#000029", "text": "Krome, la japanoj elpensis novtipajn panojn, kiel anpan, kiu estas ronda pano plenigita per \u201can\u201d, la dolc\u0302a pasto plej ofte el rug\u0302a fabo, kaj karepano, kiu estas fritita pano plenigita per japana kareaj\u0302o. Oni ankau\u0306 klopodas rivali kun la populareco de pano, uzante rizon en la recepto. Aldone al kutimaj panoj, kelkaj bakejoj faras rizpanon, kiu estas speciala tipo de pano farita el rizfaruno, en la espero plimultigi la konsumadon de rizo rikoltita enlande."}, {"text_idx": "#000030", "text": "2. Glaciaj\u0302o kun japanaj gustoj"}, {"text_idx": "#000031", "text": "Glaciaj\u0302o kredeble ne tuj venas en la kapon c\u0302e la au\u0306do pri japana mang\u0302aj\u0302o. Tamen, Japanio kreis kelkajn vere unikajn gustojn de glaciaj\u0302o, g\u0302uste tiajn, kiajn vi neniam trovos en la fama listo de 31 gustoj c\u0302e la usona glaciaj\u0302isto Baskin Robbins. Inter la plej popularaj japanaj gustoj estas \u201cmatcha\u201d [mac\u0302c\u0302a] (pulvora verda teo), \u201csakura\u201d (c\u0302erizfloro), \u201csatsumaimo\u201d [sacumaimo] (batato), \u201cgoma\u201d (nigra sezamsemo) kaj \u201cyuzu\u201d [juzu] (speco de citruso kun gusto simila al mandarino miksita kun citrono)."}, {"text_idx": "#000032", "text": "Malpli oftaj estas ekzotikaj gustoj [ja], kiujn vi trovos nur en Japanio, bazitaj sur lokaj specialaj\u0302oj. Inter ili estas \u201cbasashi\u201d [basas\u0302i] (maldikaj pecoj de kruda c\u0302evalaj\u0302o), angilo kaj \u201cwasabi\u201d [u\u0306asabi] (japana kreno). Tiuj variaj\u0302oj ofte trovig\u0302as precipe en vendejoj de turistaj memoraj\u0302oj en tiuj distriktoj, kie la ingrediencoj estas lokaj specialaj\u0302oj."}, {"text_idx": "#000033", "text": "3. \u201cGekikara ramen\u201d kaj aliaj spicaj mang\u0302aj\u0302oj"}, {"text_idx": "#000034", "text": "Vi povas trovi diversajn mang\u0302etaj\u0302ojn kun ege fajraj, spicaj gustoj en Japanio. Foto farita de Flickr-uzanto yuichi.sakuraba (CC-BY-NC 2.0)"}, {"text_idx": "#000035", "text": "Japanaj mang\u0302aj\u0302oj estas konataj pro sia milda gusto kaj kelkaj ec\u0302 nomas ilin sengustaj. Tamen, iu ajn, kiu volas fari tiun g\u0302eneraligon, vers\u0302ajne neniam spertis bovlon da \u201cgekikara ramen\u201d [gekikara raamen], kiu estas ekstreme fajrega versio de \u201cramen\u201d, la c\u0302ieestaj nudeloj. Tiuj sufic\u0302e bravaj por provi tian bovlon antau\u0306vidu s\u0302vitegadon! Kaj, dum japana kareo estas tipe pli dolc\u0302a kaj malpli fajra ol la hinda, iuj kareejoj permesos al vi elekti vian nivelon de fajreco. La plej fajra el ili povas esti vere fajrega."}, {"text_idx": "#000036", "text": "Unu el la pruvmarkoj de japanaj mang\u0302aj\u0302oj estas la abundo de fres\u0302aj ingrediencoj, kiujn oni tre ofte uzas sen kuiri. La plej konata ekzemplo de c\u0302i tio estas la krudaj maraj mang\u0302aj\u0302oj uzataj en sus\u0302ioj, sed kelkaj aliaj krudaj mang\u0302aj\u0302oj elstaras en japana kuirado."}, {"text_idx": "#000037", "text": "Kruda ovo, ekzemple, troveblas en multaj kuiraj\u0302oj, tipe metita sur rizo au\u0306 uzata kiel trempsau\u0306co por nudeloj. C\u0302i tio povas esti unu el la plej grandaj malfacilaj\u0302oj por usonanoj, provantaj aron da japanaj mang\u0302aj\u0302oj. Usonaj infanoj estas admonitaj jam de tre frua ag\u0302o, ke ili pritraktu ovojn plej singardeme. Por eviti venenig\u0302on pro mang\u0302aj\u0302oj, usonanoj lernas kaj kutimas: c\u0302iam lavi siajn manojn post kontakto kun kruda ovo; zorgi por ne malpurigi aliajn mang\u0302aj\u0302ojn per kruda ovo; c\u0302iam teni ovojn en fridujo; kaj certe ne mang\u0302i ovojn sen kuiri. Do, eble estos tre s\u0302oke al usonaj vizitantoj de Japanio trovi ovojn tenataj c\u0302e c\u0302ambra temperaturo sur bretoj en superbazaroj kaj ovojn tute ne kuiritaj en multaj pladoj surtabligitaj en restoracioj."}, {"text_idx": "#000038", "text": "Tamen, se pritraktitaj en la g\u0302usta maniero, krudaj ovoj \u2014 prenitaj de puraj, sanaj kokinoj \u2014 estas perfekte sendang\u0302eraj por homa konsumado. Kaj, almenau\u0306 unu fojon, c\u0302iu devus provi la humure nomitan oyakodon [ojakodon] (patrino-kaj-infano-bovlo), kiu konsistas el kuiritaj kokaj\u0302o kaj cepo metitaj sur rizo kaj kovritaj per kruda ovo."}, {"text_idx": "#000039", "text": "5. \u201cOkonomiyaki\u201d kaj ordinaraj mang\u0302aj\u0302oj"}, {"text_idx": "#000040", "text": "Japanio estas celloko por tutmondaj mang\u0302emuloj kaj gastronomoj [eo] en serc\u0302ado de la subtilaj kaj sublimaj kvalitoj de luksaj japanaj pladoj. C\u0302i tio kondukis al iel tordita percepto de japana kuirarto, c\u0302ar ordinaraj japanaj pladoj \u2014 la malmultekostaj kaj bongustaj mang\u0302aj\u0302oj c\u0302iutage g\u0302uataj de mezaj homoj \u2014 estas lamentinde ne sufic\u0302e reprezentitaj eksterlande."}, {"text_idx": "#000042", "text": "Trinkejoj kaj restoracioj, kie mang\u0302eblas \u201cokonomiyaki\u201d, kutime havas bonegan societan atmosferon, c\u0302ar \u201cokonomiyaki\u201d estas tranc\u0302ita en pecojn per metala spatelo kaj kundividata inter amikoj au\u0306 familianoj. Fakte, multaj lokoj permesas al klientgrupoj mem fari sian \u201cokonomiyaki\u201d, mendante ingrediencojn kaj uzante platpaton muntitan rekte en la tablon. C\u0302i tiu memfara stilo okazas ankau\u0306 en aliaj formoj de japanaj ordinaraj kuirartoj, inkluzive de la c\u0302iam populara takoyaki [takojaki] (pastbuloj kun polpopecetoj)."}, {"text_idx": "#000044", "text": "Estus eble fripone inkluzivigi sekcion pri viskio, tutklare drinkaj\u0302o, en artikolon, kiu lau\u0306intence temas pri japanaj mang\u0302aj\u0302oj. Sed, c\u0302u iu artikolo pri franca kuirarto ne enhavus mencion pri franca vino? Mang\u0302aj\u0302oj kaj alkoholaj\u0302oj havas longdau\u0306ran rilaton, kvankam la amo de Japanio al bona viskio estas iom surpriza, se konsideri la fakton, ke sakeo [eo] kutime estas en la centro de kultura prilumado. Tamen, japanaj distilejoj produktas altklasajn alkoholaj\u0302ojn, kiuj senc\u0302ese defias la superecon de skotaj viskioj, kaj ofte gajnas unuajn premiojn en blindaj gustumadoj kaj internaciaj konkursoj."}, {"text_idx": "#000045", "text": "Viskiaj drinkejoj, kiuj ofertas diversajn produktojn, importitajn kaj enlandajn, ne estas maloftaj en grandaj urboj. Kaj la viskia koktelo highball [japane: hai-booru] (kutime viskio vers\u0302ita sur glacion kaj miksita kun zingibra elo au\u0306 sodakvo en koktelglaso) restas s\u0302atata koktelo por liberpensaj japanaj junuloj same kiel por pli seriozaj firmaodungitoj. Lastatempe, \u201chighball\u201d ec\u0302 ekaperis kiel parto de reklama j\u0302argonaj\u0302o alprenita de la japana giganta drinkaj\u0302faristo Suntory en ties enmerkatiga kampanjo: \u201chai-kara\u201d, kiu estas viskia koktelo (hai-booru) surtabligita kune kun fritita kokaj\u0302o (kara-age)."}, {"text_idx": "#000046", "text": "7. \u201cOtsumami\u201d, la parig\u0302o de alkoholaj\u0302oj kaj mang\u0302aj\u0302oj"}, {"text_idx": "#000047", "text": "En Japanio, alkoholaj\u0302oj estas tre malofte konsumataj per si mem, sed estas preskau\u0306 c\u0302iam akompanataj de iuspecaj mang\u0302aj\u0302oj. Vizitantoj de Japanio eble surprizig\u0302os, kiam ili mendos drinkaj\u0302on c\u0302e drinkejo au\u0306 restoracio kaj ricevos komplimente bovlon da terpomsalato au\u0306 striojn da rostita kokaj\u0302o. C\u0302i tio estas tute normala afero kaj parto de la neskribita regulo, ke alkoholaj\u0302oj devas c\u0302iam parig\u0302i kun io por mang\u0302eti. Fakte, ekzistas aparta kategorio de mang\u0302aj\u0302etoj farataj kaj vendataj kiel akompanaj\u0302oj de alkoholaj\u0302oj. C\u0302i tiaj mang\u0302aj\u0302oj estas konataj kiel otsumami [ocumami] \u2014 derivaj\u0302o de la verbo \u201ctsumamu\u201d [cumamu], kiu signifas \u201cpinc\u0302i\u201d, surbaze de la fakto, ke oni plej ofte prenas ilin per fingroj."}, {"text_idx": "#000048", "text": "Japanio estas fifama pro sia toleremo al drinkado en socio. Alkoholaj\u0302oj estas abunde ac\u0302eteblaj, ec\u0302 vendataj per vendau\u0306tomatoj en multaj lokoj, kaj regula konsumado de alkoholaj\u0302oj estas kulture akceptata. Pro tio, \u201cotsumami\u201d estas tre populara kaj multvarie vendata. Novuloj pri \u201cotsumami\u201d eble bezonos komenci per pli familiaraj specoj, kiel miksitaj nuksoj au\u0306 edamame (juna sojfabo), sed ankau\u0306 la pli ekzotikaj havas sian propran c\u0302armon, kiel sekigita sepiaj\u0302o kaj plenformaj sekigitaj anc\u0302ovoj."}, {"text_idx": "#000049", "text": "Kio ajn estu ies kuirartaj inklinoj au\u0306 perceptoj pri tio, kio estas au\u0306 estu la tradicia japana kuirarto, trovig\u0302as multe pli da aferoj en \u201cwashoku\u201d ol nur sus\u0302io kaj blanka rizo. Japana kuirarto estas granda, mirinda, nebula kaj c\u0302iam s\u0302ang\u0302ig\u0302anta. Tiuj, kiuj volas esplori g\u0302in, certe trovos ion vere spektindan."}, {"text_idx": "#000053", "text": "Internaciaj varmarkoj kiel Starbucks kaj Burger King alfrontis reputacian krizon, post kiam unu el iliaj provizantoj estis akzita pri liverado de viando, kies uzotempo jam pasis. C\u0302i tiu plej lastatempa tutlanda skandalo pri mang\u0302osekureco minacas disrompi provizoc\u0302enojn de rapidmang\u0302ejoj tra C\u0302inio."}, {"text_idx": "#000054", "text": "La s\u0302anhaja nutraj\u0302firmao Husi Food [Husi-Nutraj\u0302o], kiu estas filio de OSI Group [OSI-Grupo] el Ilinojso en Usono, estas akuzita pri repakado de eksvalidaj kokaj\u0302o kaj bovaj\u0302o, liveritaj al rapidmang\u0302ejoj kiel restoracioj de KFC, McDonald's kaj Pizza Hut en C\u0302inio."}, {"text_idx": "#000055", "text": "La malkovro, rezultanta el dumonata sekreta esplorado farita de Dragon TV en S\u0302anhajo, altiris gravan atenton de c\u0302inaj amaskomunikiloj kaj devigis McDonald's kaj KFC pardonpeti al siaj klientoj. De kiam la akuzoj farig\u0302is publikaj, la du c\u0302enoj kaj Pizza Hut anoncis planojn por forigi la pridemanditajn produktojn for de siaj menuoj."}, {"text_idx": "#000056", "text": "Marde, Starbucks diris, ke kelkaj el g\u0302iaj butikoj vendis produktojn, kiuj enhavis kokaj\u0302on ac\u0302etitan c\u0302e Husi, kaj aldonis, ke la kompanio jam c\u0302esis vendi la pladon \u201cChicken Apple Sauce Panini\u201d [kokaj\u0302a sandvic\u0302o kun pomsau\u0306co]. Ankau\u0306 Burger King diris, ke g\u0302i forigis de siaj bretoj c\u0302iujn produktojn liveritajn de Husi."}, {"text_idx": "#000057", "text": "Responde al la plej lastatempa mang\u0302oskandalo, la S\u0302tata Administracio pri Medikamentoj kaj Mang\u0302aj\u0302oj, kiu kontrolas aferojn pri mang\u0302osekureco, promesis fari g\u0302isfundan esploradon. La fabriko de Husi estis fermita de la au\u0306toritatoj de S\u0302anhajo."}, {"text_idx": "#000058", "text": "En la lastaj jaroj, C\u0302inio travivis serion da skandaloj pri mang\u0302osekureco, inkluzive de laktomalpurigo el 2008, kiu mortigis ses kaj enhospitaligis c\u0302irkau\u0306 300 mil bebojn."}, {"text_idx": "#000059", "text": "Lastmonate, C\u0302inio diris, ke g\u0302i trudos pli altajn monpunojn al atencantoj de mang\u0302osekureco kaj eksigos altrangajn funkciulojn, se la incidentoj ofte okazos. La c\u0302ina c\u0302efministro Li Keqiang [li kec\u0302jang] diris en marto, ke lia registaro pritraktos rompojn de mang\u0302osekureco per \u201cpeza pugno\u201d."}, {"text_idx": "#000061", "text": "\u6cb3\u9a6c\u5f88\u6e29\u67d4:\u5927\u5bb6\u8fd8\u662f\u770b\u7ed3\u679c\u5427,\u5982\u679c\u8fd9\u6b21\u60e9\u6cbb\u529b\u5ea6\u5927,\u5bf9\u6211\u4eec\u56fd\u5185\u9910\u996e\u7684\u98df\u54c1\u5b89\u5168\u4e5f\u6709\u76f8\u5f53\u5927\u7684\u8b66\u793a\u4f5c\u7528"}, {"text_idx": "#000062", "text": "Ni atendu la rezultojn de la enketado. Se kulpuloj estos ja severe punitaj, tio povus esti lau\u0306ta vekvoko pri mang\u0302osekureco en C\u0302inio."}, {"text_idx": "#000063", "text": "Weibo-uzanto el la sudokcidenta provinco Guangxi [gu\u0306angs\u0302ji] lau\u0306dis la j\u0302urnalistojn, kiuj laboris por malkovri aferojn pri mang\u0302osekureco:"}, {"text_idx": "#000064", "text": "\u8fd9\u91cc\u4e0d\u4ec5\u6709\u4f01\u4e1a\u793e\u4f1a\u826f\u5fc3\u7684\u4e27\u5931,\u8fd8\u6709\u56fd\u5bb6\u8d28\u76d1\u7684\u758f\u6f0f\u3002\u4ec0\u4e48\u65f6\u5019\u4e2d\u56fd\u4eba\u80fd\u5728\u5916\u653e\u5fc3\u653e\u80c6\u7684\u8fdb\u9910\u5462?\u6211\u8fd8\u770b\u5230\u4e86\u793e\u4f1a\u8bb0\u8005\u7684\u52c7\u6562\u548c\u4ed8\u51fa,\u4ed6\u4eec\u662f\u793e\u4f1a\u7684\u773c\u775b,\u5411\u6240\u6709\u8bb0\u8005\u4eec\u81f4\u656c\u3002"}, {"text_idx": "#000065", "text": "Temas pri la manko de socia konscienco c\u0302e la kompanioj, ankau\u0306 pri la manko de kontrolado fare de la s\u0302tato. Kiam c\u0302inoj povos trankvilig\u0302i pri eksterhejma mang\u0302ado? Mi ankau\u0306 vidis la sindedic\u0302on de j\u0302urnalistoj; ili estas la okuloj de nia socio. Mi salutas c\u0302iujn el ili."}, {"text_idx": "#000067", "text": "\u5bf9\u4e8e\u8fd9\u4e8b\u4ef6,\u7a81\u7136\u60f3\u5230\u4e00\u4e2a\u95ee\u9898,\u4e3a\u4ec0\u4e48\u798f\u559c\u6709\u8fd9\u4e48\u591a\u8fc7\u671f\u98df\u54c1?\u751a\u81f3\u5df2\u7ecf\u662f\u53d1\u4e86\u9709\u7684?\u5982\u679c\u7167\u65b0\u95fb\u6240\u8bf4,\u5b83\u4f9b\u5e94\u5341\u51e0\u4e2a\u5feb\u9910\u8fde\u9501\u5e97\u7684\u98df\u54c1,\u5b83\u7684\u5e93\u5b58\u5e94\u8be5\u4e0d\u4f1a\u79ef\u538b\u5230\u8fd9\u4e48\u591a\u4e1c\u897f\u8fc7\u671f,\u6240\u4ee5\u60f3\u95ee,\u8fd9\u4e9b\u8fc7\u671f\u725b\u8089\u3001\u9e21\u76ae\u4ec0\u4e48\u7684,\u8be5\u4e0d\u4f1a\u662f\u8fd9\u516c\u53f8\u5411\u5916\u6536\u8d2d\u56de\u6765\u518d\u52a0\u5de5\u7684??"}, {"text_idx": "#000068", "text": "Mi ekmiris, kial Husi havas tiom da eksvalida mang\u0302aj\u0302o? Iom el la mang\u0302aj\u0302o ec\u0302 putrig\u0302inta? Se la diraj\u0302o en la novaj\u0302o estas vera, ke Husi provizas du c\u0302enojn de rapidmang\u0302ejoj, tiam g\u0302i ne devus havi tiom da eksvalida viando en stoko. Mi volas demandi: c\u0302u c\u0302i tiuj kokaj\u0302o kaj bovaj\u0302o estis ac\u0302etitaj aliloke kaj poste prilaboritaj c\u0302e la kompanio?"}]